હાઇપપ્રોફાઇલ બનેલી બારડોલી સુગર ફેક્ટરીની મોટી ફળોદ ઝોનની પેટા ચૂંટણી બુધવારના રોજ શાંતિપૂર્ણ માહોલમાં યોજાઇ હતી. આ પેટા ચૂંટણીમાં ભાજપના બે દિગ્ગજો આમને સામને આવી ગયા હતા. સુરત જિલ્લા પંચાયતના પ્રમુખ તેમજ સહકારી અને રાજકીય આગેવાન સુરેશભાઈ જગુભાઈ પટેલ (કડોદ) અને તેમની સામે બારડોલી સુગર ફેક્ટરીના ઉપપ્રમુખ ભાવેશ પટેલ અને બોર્ડ ઓફ ડિરેક્ટરના તમામ સભ્યો અને વર્તમાન પ્રમુખ રમણભાઈ પટેલએ મોટી ફળોદ ગામના યુવાન અનિલભાઈ ઉર્ફે કેતનભાઈ ભીખુભાઈ પટેલને સમર્થન આપ્યું હતું. ત્રીજા ઉમેદવાર તરીકે કંટાળીના ધવલ પટેલે મેદાનમાં ઝંપલાવ્યું હતું. ભાવેશ પટેલ અને સુરેશ પટેલ વચ્ચે પ્રતિષ્ઠા સાથે બંનેનો રાજકીય અસ્તિત્વનો જંગ હતો. સમગ્ર ચૂંટણી દરમ્યાન ભારે દબાણ ઊભું કરવામાં આવ્યું હતું. ઓછા સભાસદ ધરાવતી બારડોલી સુગર ફેક્ટરીની ચૂંટણીમાં માહોલ એવો ઊભો થયો હતો કે 85થી વધુ એનઆરઆઇ મતદારો પણ મેદાનમાં ઉતરી પડ્યા હતા. અંતે થયેલા મતદાનમાં 357 મતદારોએ મતદાન કર્યું હતું. જેમાં ચૂંટણી પ્રક્રિયા દરમ્યાન જ માહોલ એક તરફી જણાય આવ્યો હતો. સુરેશ પટેલના સમર્થકો મેદાન છોડીને ગત રોજ જ ચૂંટણી સ્થળેથી જવા માંડ્યા હતા. અંતે ગુરુવારના રોજ જાહેર થયેલા પરિણામમાં અનિલભાઈ પટેલને 216 મત મળ્યા હતા. સુરેશ પટેલને 110 અને ધવલ પટેલને 31 મત મળ્યા હતા. 106 મતેથી સુરેશભાઈ પટેલનો પરાજય થયો હતો. ચૂંટણી પરિણામ બાદ ભાવેશ પટેલ સહિતના બોર્ડ ઓફ ડિરેક્ટરના સભ્યો અને સભાસદો ઉત્સાહમાં આવી ગયા હતા. આજનું પરિણામ હવે સહકારી અને રાજકીય ક્ષેત્ર નવા સમીકરણો ઊભા કરશે.